als_Latn dik_Latn ron_Latn
Nga Arbesë Hoxha
Më 25 maj 2017 në Bibliotekën Kombëtare “Pjetër Bogdani” në Prishtinë, Instituti Zviceran i Studimeve Shqiptare - ISEAL ka bërë paraqitjen e tri botimeve të tij më të reja në gjuhën shqipe: “Imazhi i shqiptarëve në mediet zvicerane” (Studim në Zvicër) nga Alain Maillard dhe Kujtim Shabani. Parathëniet e këtij libri janë shkruar nga dr. Olivier Meuwly dhe dr. Laurent Matthey, “Dallime identike” (Ese mbi përkthimin) nga Driton Kajtazi, njëherësh drejtor i ISEAL-it dhe “Ringritja nga skizofrenia” (libër mjekësor) nga grup autorësh, ndër ta Jérôme Favrod dhe Shyhrete Rexhaj. Dy botime e para qenë promovuar në nëntor të vitit 2016 në gjuhën frënge dhe gjermane.
Drejtori i ISEAL-it, Driton Kajtazi, ka falënderuar përkthyesit e këtyre librave, prof. dr. Nerimane Kamberin dhe Belgzim Kamberin dhe Sulejman Dërmakun, për redaktimin gjuhësor të librave dhe vështrimin kritik, prof. dr. Naim Jerliun për leximin profesional dhe këshillat e domosdoshme për jetësimin në gjuhën shqipe të këtyre librave, si dhe Arbesë Hoxha, për lexim dhe Labinot Hasani për faqosje të librave.
Autorët dhe Instituti Zviceran i Studimeve Shqiptare u përgëzuan nga ministri i Diasporës, Valon Murati. Ministri Murati ka theksuar se ISEAL-i po bën ‘një punë të mrekullueshme’ për shkëmbime të njohurive në mes të diasporës dhe Kosovës.
Në aktivitetin përmbyllës, ISEAL-i, në bashkëpunim me Institutin Kombëtar të Shëndetit Publik të Kosovës, ka mbajtur edhe një simpozium shkencor në fushën e shëndetësisë, titulluar “Shëndeti mendor, sfidë e shëndetit publik”, ku mblodhi mbi 300 pjesëmarrës profesionistë mjekësorë, kryesisht të fushës së psikiatrisë dhe infermierisë dhe të interesuar për shkëmbime njohurish në mes të Zvicrës dhe Kosovës nga personalitete të shquara, të cilët ISEAL-in e cilësuan si urë lidhëse të njohurive.
Numri tejet i madh i pjesëmarrësve ka dëshmuar për vlerësimin që personeli mjekësor i dha këtij simpoziumi. Në këtë përurim morën pjesë përgjegjësi i Njësisë në Departamentin e Psikiatrisë në Qendrën Spitalore Universitare të Lozanës, dr. Régis Marion Veyron, drejtori i Institutit Kombëtar të Shëndetit Publik të Kosovës, prof. dr. Naser Ramadani, drejtori i Institutit Zviceran të Studimeve Shqiptare, Driton Kajtazi, kryetari i Odës së Infermierëve të Kosovës, Naser Rrustemaj, JérômeFavrod, profesor, specialist në Infermierinë Psikiatrike, Haute École de la Santé (HES) La Source, dr. Gëzim Dushi, specialist në Kirurgjinë Pediatrike, Lozanë, prof. Shyhrete Rexhaj, mësimdhënëse në Shkollën e Infermierisë, La Source, Lozanë, Visar Qusaj, specialist në Infermierinë Psikiatrike, drejtor i kurimeve dhe menaxher i institucioneve mjekësore në Gjenevë dhe pjesëmarrës të tjerë të rëndësishëm të fushës së shëndetësisë. Ky projekt u realizua me përkrahjen e Zyrës Zvicerane për Zhvillim, që përkrahu ardhjen në Kosovë të oratorëve në fjalë. Profesionistëve shëndetësorë, pjesëmarrës të simpoziumit, organizuar nga ISEAL-i në bashkëpunim me IKShPK-në dhe në marrëveshje me Ministrinë e Arsimit, të Shkencës dhe Teknologjisë, iu dhanë certifikata të pjesëmarrjes, të cilëve u njihen pikët ECTS (të kredisë) nga BEVM, sipas programit të Bolonjës. ISEAL-i dhe IKShPK-ja dëshmuan një bashkëpunim të mirëfilltë profesional, shembull i kristalizimit të veprimeve të përbashkëta institucionale.
als_Latn als_Latn als_Latn als_Latn als_Latn als_Latn